Angell
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Angell er en norsk slekt av sønderjysk opprinnelse som føres tilbake til Morten Pedersen på gården Nordgård i Angeln. Slekten kom til Norge med hans sønner Morten Mortensen Angell (1624–1688) og Lorentz Mortensen (1626–1697), begge kjøpmenn i Trondheim.
Slekt etter Morten Mortensen Angell Morten Mortensen Angell har stor etterslekt blant annet i Nord-Norge; til denne linjen hører blant annet fylkesmann i Buskerud, Thomas von Westen Angell (1871–1935) og forfatteren Olav Angell (1932–2018). Linjen er sterkt inngiftet med Petter Dass' etterkommere, og medlemmer av den har innehatt en rekke handelssteder og store eiendommer i Nordland. Slekt etter Lorentz Mortensen Lorentz Mortensen, som var regnet for en av de femten rikeste menn i Norge, hadde 13 sønner og 4 døtre. Blant sønnene var sogneprest i Bragernes, Hans Angell (1658–1728), magistratspresident i Trondheim, kanselliråd Albert (Albrigt) Angell (1660–1705) og kjøpmann Jonas Angell (1680–1740). Kanselliråd Albert Angell var far til etatsråd Lorentz Angell (1692–1751) og legatstifteren Thomas Angell (1692–1767); førstnevntes datter Karen var gift med historikeren Peter Frederik Suhm.Kjøpmann Jonas Angell var far til kjøpmann Lorentz Angell (1712–1778), som igjen var far til stiftsprost i Trondheim Jonas Angell (1742–1828), stiftamtmann i Trondheim Erik Must Angell (1744–1814) og major Henrik Angell (1747–1808). Førstnevnte var far til stiftsprost i Trondheim Lorentz Angell (1778–1860) og redaktør i Adresseavisen Erik Must Angell (1789–1821). Stiftamtmann Erik Must Angell var far til forstander for Thomas Angells stiftelser, Lorentz Angell (1794–1879). Sønn av major Henrik Angell var godseier på Sundnes i Inderøy, Alexander Friedlieb Angell (1786–1852), hvis sønnesønn var offiseren og forfatteren Henrik August Angell (1861–1922). Les mer i Store norske leksikon genealogi